登北庭北樓呈幕中諸公
作者：岑參
朝代：唐

paragraphs: 嘗讀西域傳，漢家得輪臺。
古塞千年空，陰山獨崔嵬。
二庭近西海，六月秋風來。
日暮上北樓，殺氣凝不開。
大荒無鳥飛，但見白龍塠。
舊國眇天末，歸心日悠哉。
上將新破胡，西郊絕煙埃。
邊城寂無事，撫劒空徘徊。
幸得趨幕中，託身廁羣才。
早知安邊計，未盡平生懷。